Paanan koulu järjestyssäännöt 

1. Paanan koulun järjestyssäännöt
Nämä ovat Paanan koulun järjestyssäännöt. Säännöistä on lisäksi laadittu tiiviimpi versio, ns. huonetaulu, jota käytetään pääasiassa koulun arjessa käytäessä sääntöjä läpi oppilaiden kanssa. 

2. Järjestysääntöjen tarkoitus ja soveltaminen 
Perusopetuslain mukaan järjestyssääntöjen tarkoitus on 
· Edistää koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä.
· Informoida lainsäädännön ja järjestyssääntöjen velvoittavuudesta.
· Määrätä ajallisesta (kouluaika) ja alueellisesta (koulun alue) soveltamisesta.
Kouluaikaan sisältyy lukujärjestyksen mukainen koulupäivä, kouluruokailu, välitunnit sekä koulun järjestämät retket, leirikoulut, liikuntapäivät, juhlat ja muut tilaisuudet. 
Koulualueena pidetään koulurakennuksia ja piha-alueita sekä muita tiloja ja paikkoja, joissa opetusta annetaan. Järjestyssääntöjen liitteenä on kartta koulun alueesta.

3. Oppilaan oikeudet ja velvollisuudet 
Oppilaan oikeudet:
· Jokaisella oppilaalla on oikeus osallistua turvallisesti opetukseen.
· Jokaisella oppilaalla on oikeus yhdenvertaiseen ja tasa-arvoiseen kohteluun.
· Jokaisella oppilaalla on oikeus osallistua koulun toimintaan ja kehittämiseen ja ilmaista mielipiteensä.
· Jokaisella oppilaalla on oikeus opiskeluhuoltoon ja oppimisen tukeen.
· Jokaisella oppilaalla on oikeus maksuttomaan ateriaan.
· Jokaisella oppilaalla on oikeus opetukseen osallistumisen edellyttämiin tulkitsemis- ja avustajapalveluihin ja apuvälineisiin.
· Jokaisella oppilaalla oikeus maksuttomaan tapaturman hoitoon.
· Jokaisella oppilaalla on edellytysten täyttyessä oikeus koulukuljetukseen.

Oppilaan velvollisuudet:
· Jokaisella oppilaalla on velvollisuus osallistua lukujärjestyksen mukaiseen opetukseen ja tehdä opettajan antamat tehtävät huolellisesti kouluajalla ja kotitehtävät vapaa-ajalla.
· Meidän koulussamme toimitaan oma ja toisten turvallisuus huomioiden ja opettajan ohjeita noudattaen.
· Jokainen henkilöstön jäsen ja oppilas käyttäytyy ystävällisesti, reilusti ja toisia kunnioittavasti kaikkia koulun oppilaita ja koulun henkilöstöä kohtaan.
· Jokainen oppilas ottaa toiset huomioon, käyttää asiallista kieltä ja noudattaa hyviä tapoja sekä antaa muille opiskelu- ja työskentelyrauhan.
· Toisia ei saa lyödä, potkia, haukkua tai sanoa ilkeitä asioita toisille.
· Meidän koulussamme kukaan ei kiusaa tai syrji toisia. Jos sinua kiusataan tai huomaat kiusaamista, kerro siitä aikuiselle koulussa, aikuinen voi olla opettaja, kouluavustaja, kouluvalmentaja, psykologi, terveydenhoitaja, kuraattori tai rehtori.

4. Turvallisuus, viihtyvyys ja opiskelun esteetön sujuminen 
Hyvä käytös 
· Koulussa noudatetaan hyviä käytöstapoja, otetaan muut huomioon ja noudatetaan annettuja ohjeita.
· Oppilaan tulee pukeutua niin, että hän voi turvallisesti osallistua opetukseen. Opettaja antaa tarkemman ohjeistuksen, miten erilaisiin oppimistilanteisiin tulee pukeutua niin, että turvallisuus ja hygieniasyyt tulevat huomioiduksi.
· Oppilastöihin ei saa kopioida tekstiä tai kuvia luvatta lähdettä ilmaisematta.
· Kouluun ei suositella tuotavaksi leluja tai muita tavaroita, joita ei tarvita koulupäivän aikana.
· Jos kouluun tuo leluja tai urheiluvälineitä, tulee niitä säilyttää repussa tai naulakossa ja niitä voi käyttää opettajan luvalla koulupäivän aikana.

Oleskelu ja liikkuminen
· Oppilaan tulee viettää välitunnit välituntialueella ja noudattaa välituntivalvojan antamia ohjeita.
· Oppilas ei saa poistua koulualueelta koulupäivän aikana ilman opettajan tai muun koulun aikuisen lupaa.

Siisteydestä ja ympäristöstä huolehtiminen 
· Jokainen oppilas huolehtii omalta osaltaan ympäristöstä sekä koulun ja koulun pihan siisteydestä.
· Jokaisen oppilaan tulee pitää hyvää huolta koulun omaisuudesta ja oppimateriaaleista.
· Ulkokengät jätetään naulakoille. 
· Ulkovaatteet tulee säilyttää naulakossa.
· Oppilaalla on velvollisuus vahingonkorvaamiseen ja likaamansa tai epäjärjestykseen saattamansa koulun omaisuuden puhdistamiseen tai järjestämiseen.


Turvallisuus 
· Turvallisuussyistä mopot, pyörät ja potkulaudat tulee jättää niille varatuille paikoille pihalle koulupäivän ajaksi.
· Koulun pihalla ei saa heittää lumipalloja tai kiviä.
· Koulun käytävillä kuljetaan kävellen.


Puhelimen ja muiden mobiililaitteiden käyttö ja säilyttäminen 

Mobiililaite 
Mobiililaitteella tarkoitetaan kannettavaksi suunniteltua laitetta, joka soveltuu tiedon tai median käsittelyyn tai langattoman tiedon siirtoon. Mobiililaite voi olla esimerkiksi puhelin, tabletti, kannettava tietokone tai puettava laite kuten kuulokkeet tai älykello. 
Mobiililaitteen tuominen kouluun
Mobiililaitteiden tuominen kouluun on sallittu. Oppilaan on pidettävä laitteensa mukanaan, oppitunnilla niille määrätyssä paikassa (puhelinparkki) tai omassa lukitussa säilytyslokerossa. 

Teemapäivinä ja vastaavina poikkeuslukujärjestystä noudattavina päivinä mobiililaitteet voidaan pitää esim. luokanvalvojan hallussa useamman tunnin tai koko päivän ajan. 

Retkillä ja tutustumiskäynneillä mobiililaitteet kerätään puhelinparkkiin opettajien määräysten mukaisesti. 

Laitteita ei saa jättää vartioimatta. Koulu ei vastaa oppilaiden omista laitteista. Laitteita tulee käyttää koulun sääntöjen mukaisesti.

Yleisohjeita mobiililaitteiden käytöstä
· Mobiililaitetta voi ladata oppitunnilla vain opettajan luvalla ja opettajan osoittamassa paikassa. 
· Laitteilla kuvaaminen tai äänittäminen on ilman erillistä lupaa kielletty.
· Mobiililaitesääntö on voimassa myös koulun kerhotoiminnassa ja muussa koulun toiminnassa. 
· Opettajalla ja rehtorilla on oikeus ja velvollisuus takavarikoida mobiililaite oppilaalta, mikäli oppilas rikkoo käyttösääntöjä. 

Mobiililaitteen käyttö ja säilytys oppitunnilla 
Oppilas ei saa käyttää mobiililaitetta oppitunnin aikana lukuun ottamatta sen käyttöä opettajan luvalla oppimistarkoitukseen tai rehtorin tai opettajan luvalla henkilökohtaiseen terveydenhoitoon.
Puhelin säilytetään äänettömässä tilassa oppitunnin ajan opettajan osoittamassa paikassa (esim. puhelinparkki) tai oppilaan henkilökohtaisessa säilytyslokerossa. Muu mobiililaite säilytetään siten, että se ei häiritse oppimista ja opetusta. 
Oppilaalla on aina mahdollisuus säilyttää mobiililaitteitaan koulupäivän ajan omassa säilytyslokerossaan. Mikäli oppilas tuo laitteen oppitunnille ja säilyttää sitä esimerkiksi puhelinparkissa, on laite tällöin oppilaan omalla vastuulla. Koulu ei vastaa koulupäivän aikana tapahtuvasta laitteen mahdollisesta rikkoutumisesta tai katoamista. 
Mobiililaitteen käyttö ja säilytys välitunneilla
Välitunnit
Mobiililaitteiden käyttö on kielletty koulupäivän aikana koulun sisätiloissa ilman henkilökunnalta saatua erillistä lupaa. 
Mobiililaitteen käyttö on sallittu ulkovälitunnilla oppilaan tarpeellisten asioiden hoitamiseksi. Tällaisia asioita ovat esimerkiksi yhteydenpito kotiin, opetushenkilöstöön tai oppilashuollon henkilökuntaan, lukujärjestyksen tai Wilma-merkinnän tarkastaminen. 
Puhelimen viihdekäyttö ulkovälitunnilla on kielletty. 
Koulu tarkentaa järjestyssääntöä täydentävällä ohjeella, miten mobiililaitteen mahdolliseen väärinkäyttöön reagoidaan. 
Päihteet ja vaaralliset esineet 
· Tupakkatuotteiden, sähkösavukkeiden, alkoholin ja huumeiden hallussapito ja käyttö on kiellettyä.
· Kouluun ei saa tuoda teräaseita, tulentekovälineitä tai muita vaarallisia taikka toisen tai omaisuuden vahingoittamiseen suunniteltuja esineitä.

Eväät ja energiajuomat 
· Eväitä saa syödä erikseen sovituissa paikoissa.
· Purkkaa ei saa syödä oppitunnilla.
· Kouluun ei saa tuoda energiajuomia. 

Kasvatukselliset toimet, kurinpitokeinot, turvaamistoimet ja muut seuraamukset
· Koulun antamien suositusten noudattamatta jättämisestä voidaan keskustella oppilaan kanssa ja olla yhteydessä huoltajaan.
· Jos oppilas käyttäytyy epäasiallisesti, hänet voidaan määrätä kasvatuskeskusteluun. Mikäli epäasiallinen käyttäytyminen jatkuu keskustelun jälkeen tai se on vakavampaa, voidaan oppilas määrätä jälki-istuntoon. Mikäli tämänkään jälkeen käytös ei muutu tai se on vakavaa, voidaan oppilaalle antaa kirjallinen varoitus. Oppilas voidaan myös erottaa määräaikaisesti, mikäli oppilaan käytös on erittäin vakavaa.
· Jos oppilas häiritsee opetusta tai koulun muuta tilaisuutta, hänet voidaan määrätä poistumaan tilasta. Jos häirintä on kohtuutonta tai oppilas uhkaa toisten turvallisuutta, voidaan hänen opetuksensa evätä jäljellä olevan sekä seuraavan työpäivän ajaksi.
· Kielletty esine tai aine tai sellainen esine tai aine, jolla oppilas häiritsee opetusta tai oppimista, voidaan ottaa haltuun tai tarkastaa oppilaan tavarat, oppilaan hallinnassa olevat koulun säilytystilat ja päällisin puolin hänen vaatteensa, sellaisen kielletyn esineen tai aineen haltuun ottamiseksi, jolla voidaan vaarantaa omaa tai toisen turvallisuutta, jos tällaisen esineen tai aineen hallussa pito on ilmeistä ja oppilas pyynnöstä huolimatta kieltäytyy niitä luovuttamasta tai ei luotettavasti osoita, ettei hänen hallussaan niitä ole.
· Kotitehtävien laiminlyönnistä voi seurata tehtävien teettäminen työpäivän jälkeen.
· Oppilas voidaan määrätä puhdistamaan tai uudelleen järjestämään hänen tahallaan tai huolimattomuuttaan likaaman tai epäjärjestykseen saattaman koulun omaisuuden (siivousvelvoite).


5. Järjestyssääntöjen seuranta ja tarkistaminen 

· Järjestyssäännöt ovat Opetushallituksen mallisäännön mukaiset. 
Tiiviimmät järjestyssäännöt (huonetaulu) on laadittu yhdessä koko koulun henkilöstön, oppilaiden ja huoltajien kanssa. 
Koko koulun henkilöstö ja oppilaat sitoutuvat noudattamaan järjestyssääntöjä ja edistämään yhdessä turvallista ja viihtyisää koulupäivää. 
Huoltajat tukevat koulun oppilaiden koulun järjestyssääntöjen noudattamista ja turvallista ja viihtyisää koulupäivää.
· Nämä järjestyssäännöt ovat voimassa 1.8.2025 alkaen. 
· Järjestyssäännöt ovat nähtävissä koulun kotisivuilla.
· Tiiviit järjestysäännöt (huonetaulu) käsitellään oppilaiden kanssa lukuvuosittain ja niistä tiedotetaan huoltajia. 
· Järjestyssäännöt tarkistetaan säännöllisesti.

